ก.ล.ต.ร่อนหนังสือส่งตรง “ก.พาณิชย์” แจงอดีตบอร์ด EARTH ขาดคุณสมบัตินั่งตำแหน่งอีกรอบ!
สืบเนื่องจากกรณีที่ประชุมวิสามัญผู้ถือหุ้นบริษัท เอ็นเน …
14 มี.ค. 2562

สืบเนื่องจากกรณีที่ประชุมวิสามัญผู้ถือหุ้นบริษัท เอ็นเนอร์ยี่ เอิร์ธ จำกัด (มหาชน) หรือ EARTH ในวันนี้มีมติในวาระพิเศษอนุมัติให้กรรมการชุดเดิมจำนวน 11 ท่าน กลับมาทำหน้าที่กรรมการและบริหารงานของบริษัท
ล่าสุด ก.ล.ต. ระบุว่า ตามที่ปรากฏว่า EARTH ได้เผยแพร่มติที่ประชุมวิสามัญผู้ถือหุ้นครั้งที่ 1/2562 ลงวันที่ 13 มีนาคม 2562 ซึ่งที่ประชุมมีมติอนุมัติให้เพิ่มวาระพิเศษ และมีมติอนุมัติให้กรรมการชุดเดิมจำนวน 11 กลับมาเป็นกรรมการและบริหารงานของบริษัทนั้น
ทั้งนี้ สำนักงานขอเรียนว่า บุคคลทั้ง 11 ราย เป็นบุคคลที่ถูกสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน) กล่าวโทษและโดยผลของกฎหมายบุคคลที่ถูกกล่าวโทษเข้าข่ายขาดความน่าไว้วางใจในการเป็นกรรมการหรือผู้บริหารของบริษัท
โดยขณะนี้กรมพัฒนาธุรกิจการค้า กระทรวงพาณิชย์ ก็ยังไม่ได้จดทะเบียนรับบุคคลดังกล่าวเข้าเป็นกรรมการ
ทั้งนี้ สำนักงานได้แจ้งการมีลักษณะต้องห้ามของบุคคลดังกล่าวต่อกรมพัฒนาธุรกิจการค้า กระทรวงพาณิชย์แล้ว การใดที่บุคคลที่ถูกสำนักงานกล่าวโทษและต้องพ้นจากตำแหน่งข้างต้นกระทำไปย่อมไม่มีผลผูกพันบริษัทแต่อย่างใด
อนึ่ง รายชื่อคณะกรรมการผู้ถือหุ้นลงมติให้กลับมาดำรงตำแหน่งได้แก่
1) นายพิสุทธิ์ พิหเคนทร์
2) นายขจรพงศ์ คำดี
3) นายธนาวรรธน์ ประทุมสุวรรณ์
4) นายพิรุฬห์ พิหเคนทร์
5) นายพิพรรธ พิหเคนทร์
6) นายพิบูล พิหเคนทร์
7) นางสาวกาญจนา จักรวิจิตโสภณ
8) นายสมเกียรติ ศุขเทวา
9) นายสุริยาภรณ์ บุญชัย
10) นายเอกนฤน ธรรมมารักษ์
11) นายธงชัย วัฒนาโสภณวงศ์